**Έκθεση της** **Κοινοβουλευτικής Επιτροπής Ενέργειας, Εμπορίου, Βιομηχανίας και Τουρισμού για την πρόταση νόμου «Ο περί της Ίδρυσης και Λειτουργίας Επισκέψιμων Αγροκτημάτων Νόμος του 2022»**

**Παρόντες:**

 Κυριάκος Χατζηγιάννης, πρόεδρος Ανδρέας Πασιουρτίδης

 Αβέρωφ Νεοφύτου Ηλίας Μυριάνθους

 Κώστας Κώστα Μιχάλης Γιακουμή

 Γιαννάκης Γαβριήλ

 Η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού μελέτησε την πιο πάνω πρόταση νόμου, η οποία κατατέθηκε στη Βουλή από τον κ. Αβέρωφ Νεοφύτου εκ μέρους της κοινοβουλευτικής ομάδας του Δημοκρατικού Συναγερμού, σε έξι συνεδρίες της, που πραγματοποιήθηκαν στις 22 και 29 Νοεμβρίου 2022 και στις 4 και 25 Απριλίου και στις 2 και 16 Μαΐου 2023. Στο πλαίσιο των συνεδριάσεων της επιτροπής κλήθηκαν και παρευρέθηκαν εκπρόσωποι του Υφυπουργείου Τουρισμού, του Τμήματος Περιβάλλοντος και του Τμήματος Δασών του Υπουργείου Γεωργίας, Αγροτικής Ανάπτυξης και Περιβάλλοντος, του Υπουργείου Υγείας, του Τμήματος Πολεοδομίας και Οικήσεως του Υπουργείου Εσωτερικών, της Νομικής Υπηρεσίας της Δημοκρατίας, του Επιστημονικού και Τεχνικού Επιμελητηρίου Κύπρου (ΕΤΕΚ), της Ομοσπονδίας Περιβαλλοντικών Οργανώσεων Κύπρου (ΟΠΟΚ), του Κυπριακού Ιδρύματος Προστασίας του Περιβάλλοντος (Terra Cypria), του Πτηνολογικού Συνδέσμου Κύπρου και των αγροτικών οργανώσεων ΕΚΑ, Παναγροτικός Σύνδεσμος Κύπρου και «Ευρωαγροτικός».

 Η Παναγροτική Ένωση Κύπρου, η Νέα Αγροτική Κίνηση και ο Παγκύπριος Σύνδεσμος Ξενοδόχων (ΠΑΣΥΞΕ), παρ’ όλο που κλήθηκαν, δεν εκπροσωπήθηκαν ενώπιον της επιτροπής. Εντούτοις, ο ΠΑΣΥΞΕ σε γραπτή επιστολή που απέστειλε στην επιτροπή, ημερομηνίας 25 Νοεμβρίου 2022, δήλωσε ότι συμφωνεί με τους σκοπούς και τις επιδιώξεις της υπό αναφορά πρότασης νόμου.

 Σημειώνεται ότι κατά τη συζήτηση της πρότασης νόμου ενώπιον της επιτροπής παρευρέθηκαν επίσης τα μέλη της κ. Νίκος Σύκας, Πανίκος Λεωνίδου, Χρύσης Παντελίδης και Σταύρος Παπαδούρης, καθώς και τα μη μέλη της κ. Ονούφριος Κουλλά και Χαράλαμπος Θεοπέμπτου.

 Σκοπός του νόμου που προτείνεται είναι η θέσπιση νομοθετικού πλαισίου για τη λειτουργία επισκέψιμων αγροκτημάτων.

 Ειδικότερα, με τις πρόνοιες της πρότασης νόμου όπως αυτή αρχικά κατατέθηκε στη Βουλή προβλέπονται μεταξύ άλλων τα ακόλουθα:

1. Καθορίζεται το πλαίσιο αδειοδότησης και δημιουργίας μητρώου για την εγγραφή επισκέψιμων αγροκτημάτων, το οποίο θα τηρείται από το Υφυπουργείο Τουρισμού.
2. Ρυθμίζεται η λειτουργία των επισκέψιμων αγροκτημάτων, τα οποία αποτελούν αγροτική εκμετάλλευση η οποία λειτουργεί ως αυτοτελής οργανωμένη ανάπτυξη με ενιαία διαχείριση και με κύρια χρήση τη γεωργική ή/και κτηνοτροφική ή/και αλιευτική δραστηριότητα και παράλληλα συνοδεύεται και από άλλες συναφείς συμπληρωματικές χρήσεις ή/και δραστηριότητες.
3. Εισάγονται πρόνοιες για την κατηγοριοποίηση των εν λόγω αγροκτημάτων σε θεματικές ενότητες πρόσθετα της κύριας αγροτικής, κτηνοτροφικής και αλιευτικής δραστηριότητάς τους.
4. Ρυθμίζεται η δυνατότητα για δημιουργία υποδομών διαμονής και διανυκτέρευσης, εστίασης και αναψυχής, καθώς και παροχής εκπαίδευσης.
5. Διασφαλίζεται η ποιότητα των παρεχόμενων στα επισκέψιμα αγροκτήματα υπηρεσιών.

 Στο πλαίσιο της συζήτησης ενώπιον της επιτροπής οι εκπρόσωποι των εμπλεκόμενων φορέων συμφώνησαν με τον σκοπό και τη φιλοσοφία της πρότασης νόμου, ωστόσο, τόσο γραπτώς όσο και προφορικώς ενώπιον της επιτροπής, εξέφρασαν επιφυλάξεις για επιμέρους πρόνοιές της και κατέθεσαν εισηγήσεις για τροποποίησή της.

 Ειδικότερα, ο εκπρόσωπος του Υφυπουργείου Τουρισμού σε γραπτό υπόμνημα που απέστειλε στην επιτροπή ανέφερε ότι η εν λόγω πρόταση νόμου συνάδει με την πολιτική του υφυπουργείου για την ανάπτυξη της υπαίθρου, των ορεινών και ακριτικών περιοχών, ταυτόχρονα δε εισηγήθηκε μεταξύ άλλων τα ακόλουθα:

1. Διαγραφή της πρόνοιας σύμφωνα με την οποία μεταξύ άλλων καθορίζονται ως δικαιούχοι υποβολής αίτησης για λειτουργία επισκέψιμου αγροκτήματος φυσικά ή νομικά πρόσωπα τα οποία είναι εγγεγραμμένοι ιδιοκτήτες ή νόμιμοι κάτοχοι της συγκεκριμένης γης η οποία βρίσκεται σε πολεοδομική ζώνη όπου επιτρέπεται η λειτουργία επισκέψιμου αγροκτήματος, καθώς οι εν λόγω αναπτύξεις καθορίζονται σύμφωνα με τον περί Πολεοδομίας και Χωροταξίας Νόμο.
2. Τροποποίηση της πρόνοιας με την οποία η μη ικανοποιητική προσπέλαση δεν αποτελεί λόγο απόρριψης της αίτησης λειτουργίας επισκέψιμου αγροκτήματος, ώστε η μη ύπαρξή της να αποτελεί λόγο απόρριψης της εν λόγω αίτησης για λόγους ασφάλειας των επισκεπτών.
3. Εισαγωγή πρόνοιας με βάση την οποία να συμπεριληφθεί και η λειτουργία οινοποιείου ως μία εκ των δραστηριοτήτων που δύναται να συνδυαστεί με την κύρια χρήση επισκέψιμου αγροκτήματος.
4. Καθορισμός ελάχιστου αριθμού δραστηριοτήτων που δύναται να συνδυάζει ένα επισκέψιμο αγρόκτημα.
5. Διαγραφή της πρόνοιας με βάση την οποία προβλέπεται η κατηγοριοποίηση των επισκέψιμων αγροκτημάτων ανάλογα με τη δραστηριότητα που αναπτύσσεται σε αυτά.
6. Εισαγωγή πρόνοιας σύμφωνα με την οποία τα πιστοποιητικά και τα έγγραφα που απαιτείται να συνοδεύουν την αίτηση για έκδοση άδειας λειτουργίας επισκέψιμου αγροκτήματος να συμπεριληφθούν σε παράρτημα του προτεινόμενου νόμου ή να καθορίζονται σε διάταγμα που εκδίδεται από το Υπουργικό Συμβούλιο.
7. Τροποποίηση της πρόνοιας που αφορά το τέλος έκδοσης της άδειας λειτουργίας επισκέψιμου αγροκτήματος, ώστε αυτό να καταβάλλεται με την έκδοση της άδειας λειτουργίας αντί στο πλαίσιο της διαδικασίας υποβολής της αίτησης για έκδοσή της.
8. Τροποποίηση της πρόνοιας σύμφωνα με την οποία το ύψος του τέλους έκδοσης της άδειας λειτουργίας επισκέψιμου αγροκτήματος θα καθορίζεται με κανονισμούς, ώστε αυτό να καθορίζεται σε διάταγμα που εκδίδεται από το Υπουργικό Συμβούλιο.
9. Τροποποίηση της πρόνοιας αναφορικά με την εξουσία της αρμόδιας αρχής να διενεργεί ελέγχους στις εγκαταστάσεις επισκέψιμου αγροκτήματος, ώστε αυτή να παραχωρηθεί και σε άλλα αρμόδια υπουργεία ή υφυπουργεία.

 Οι εκπρόσωποι του Τμήματος Περιβάλλοντος εξέφρασαν επιφυλάξεις ως προς την πρόνοια που προβλέπει ως μη αναγκαία την ύπαρξη ικανοποιητικής προσπέλασης σε επισκέψιμο αγρόκτημα, επισημαίνοντας ότι η μη ύπαρξη ικανοποιητικής προσπέλασης δημιουργεί σοβαρά προβλήματα στην παροχή σημαντικών υπηρεσιών, όπως είναι η ηλεκτροδότηση, η υδροδότηση και η απομάκρυνση δημοτικών αποβλήτων. Επίσης, εισηγήθηκαν την προσθήκη πρόνοιας με την οποία να καθορίζεται ο μέγιστος αριθμός δωματίων διαμονής και το μέγιστο εμβαδόν των υποδομών των συμπληρωματικών υπηρεσιών που δύναται να προσφέρει το επισκέψιμο αγρόκτημα και της σφράγισης εδάφους, ώστε να διασφαλίζεται ο πρωταρχικός χαρακτήρας του αγροκτήματος, ο οποίος εξυπηρετεί αγροτικούς και όχι τουριστικούς σκοπούς. Επιπροσθέτως, οι ίδιοι εκπρόσωποι εισηγήθηκαν όπως για τον καθορισμό περιοχών ανάπτυξης επισκέψιμων αγροκτημάτων προηγηθεί η εκπόνηση στρατηγικής μελέτης περιβαλλοντικών επιπτώσεων, είτε σε παγκύπρια βάση είτε για κάθε σχέδιο ανάπτυξης που πρόκειται να υποβληθεί.

 Ο εκπρόσωπος του Τμήματος Πολεοδομίας και Οικήσεως, τόσο γραπτώς όσο και προφορικώς, εισηγήθηκε μεταξύ άλλων όπως επέλθουν στο κείμενο της πρότασης νόμου τα ακόλουθα:

1. Τροποποίηση του ορισμού του όρου «επισκέψιμο αγρόκτημα», ώστε να διασφαλιστεί ότι η παροχή συμπληρωματικών υπηρεσιών στο επισκέψιμο αγρόκτημα δεν υπερτερεί της κύριας χρήσης του επισκέψιμου αγροκτήματος.
2. Διαγραφή της πρόνοιας σύμφωνα με την οποία η μη ύπαρξη ικανοποιητικής προσπέλασης δεν αποτελεί λόγο απόρριψης της αίτησης για έκδοση άδειας λειτουργίας επισκέψιμου αγροκτήματος, καθώς κάτι τέτοιο αποτελεί ουσιαστική προϋπόθεση για την αδειοδότηση οποιασδήποτε ανάπτυξης.
3. Τροποποίηση των προνοιών που αναφέρονται στις υπηρεσίες διαμονής και διανυκτέρευσης, στις υποδομές εστίασης και αναψυχής, καθώς και στις μονάδες οικοτεχνίας και βιοτεχνίας, ώστε αυτές να συμπεριληφθούν στις συμπληρωματικές χρήσεις ή/και στις δραστηριότητες του επισκέψιμου αγροκτήματος οι οποίες θα λειτουργούν σε συνάφεια και συμπληρωματικά με την κύρια χρήση αυτού.
4. Εισαγωγή του ορισμού του όρου «οικοτεχνία», εφόσον γίνεται αναφορά στον όρο αυτό στην πρόταση νόμου.
5. Συμπερίληψη στα έντυπα που θα υποβάλλονται για την εξασφάλιση άδειας λειτουργίας επισκέψιμου αγροκτήματος και αντιγράφων της πολεοδομικής άδειας και της άδειας οικοδομής.
6. Τροποποίηση της πρόνοιας που αναφέρεται στον ακριβή καθορισμό του εμβαδού των υποδομών εκπαίδευσης, διαμονής και εστίασης, ώστε τα τεχνικά χαρακτηριστικά των υποδομών που περιλαμβάνει το επισκέψιμο αγρόκτημα να ρυθμίζονται από τα σχέδια ανάπτυξης που προβλέπονται στην οικεία νομοθεσία.

 Περαιτέρω, ο ίδιος εκπρόσωπος εξέφρασε επιφυλάξεις ως προς τη θέσπιση οριζόντιας χωροθετικής πολιτικής σε παγκύπρια βάση για την ανάπτυξη επισκέψιμων αγροκτημάτων, καθώς κάτι τέτοιο ενδέχεται να καταστρατηγήσει τον πολεοδομικό/χωροταξικό σχεδιασμό, ο οποίος λαμβάνει υπόψη πολλές παραμέτρους για την ολοκληρωμένη ανάπτυξη μίας περιοχής με βάση τα ιδιαίτερα χαρακτηριστικά της. Επιπρόσθετα, ανέφερε ότι στο πλαίσιο της θέσπισης της χωροθετικής πολιτικής προηγείται μία σειρά από μελέτες, μεταξύ των οποίων και η μελέτη εκτίμησης περιβαλλοντικών επιπτώσεων.

 Σε σχέση με τα πιο πάνω, οι εκπρόσωποι του Τμήματος Περιβάλλοντος επισήμαναν ότι, χωρίς την ύπαρξη χωροθετικής πολιτικής η οποία να καθορίζει τις γενικές προϋποθέσεις ίδρυσης και λειτουργίας επισκέψιμου αγροκτήματος, πρέπει για κάθε σχετική αίτηση που υποβάλλεται να ετοιμάζεται και μελέτη εκτίμησης περιβαλλοντικών επιπτώσεων.

 Ο εκπρόσωπος του Τμήματος Δασών εισηγήθηκε όπως στις συμπληρωματικές χρήσεις των επισκέψιμων αγροκτημάτων προστεθεί και η ανάδειξη της φυσικής κληρονομιάς ή/και του φυσικού περιβάλλοντος.

 Η εκπρόσωπος της Νομικής Υπηρεσίας της Δημοκρατίας εισηγήθηκε την εισαγωγή πρόνοιας με την οποία να προβλέπεται ότι σε περίπτωση παράλειψης συμμόρφωσης προσώπου με δικαστικό διάταγμα το δικαστήριο θα δύναται να το εξαναγκάσει σε υπακοή ή/και σε εκτέλεση πράξης προς συμμόρφωσή του. Επιπροσθέτως, εισηγήθηκε την προσθήκη πρόνοιας σύμφωνα με την οποία κατά τη διενέργεια προγραμματισμένου ή απροειδοποίητου ελέγχου από την αρμόδια αρχή σε επισκέψιμο αγρόκτημα η είσοδος σε κατοικία χωρίς τη συγκατάθεση του ιδιοκτήτη να επιτρέπεται μόνο κατόπιν έκδοσης δικαστικού εντάλματος.

Ο εκπρόσωπος της ΟΠΟΚ ήγειρε τους ακόλουθους προβληματισμούς και επιφυλάξεις σε σχέση με την πρόταση νόμου:

1. Την απουσία μέτρων πολιτικής χωροθέτησης και λειτουργίας επισκέψιμων αγροκτημάτων από τα υφιστάμενα σχέδια ανάπτυξης και ως εκ τούτου την άνευ αντικειμένου αποδοχή αιτήματος για ανάπτυξη επισκέψιμου αγροκτήματος και χορήγηση σχετικής πολεοδομικής άδειας, προτού προηγηθεί η θεσμοθέτηση της λειτουργίας των επισκέψιμων αγροκτημάτων. Γι’ αυτό εισηγήθηκε την τροποποίηση της πρόνοιας καθορισμού περιοχών ανάπτυξης επισκέψιμων αγροκτημάτων, ώστε να προβλέπεται η υποχρέωση συμμόρφωσης με τα διατάγματα που εκδίδονται δυνάμει των διατάξεων του περί Προστασίας και Διαχείρισης της Φύσης και της Άγριας Ζωής Νόμου και του περί Προστασίας και Διαχείρισης Άγριων Πτηνών και Θηραμάτων Νόμου.
2. Την απουσία συνάφειας της πρότασης νόμου με τις διατάξεις του περί της Εκτίμησης των Επιπτώσεων στο Περιβάλλον από Ορισμένα Έργα Νόμου, βάσει του οποίου το επισκέψιμο αγρόκτημα θεωρείται έργο για το οποίο απαιτείται η υποβολή έκθεσης πληροφοριών για την έκδοση της άδειας λειτουργίας του με βάση συγκεκριμένη διαδικασία. Γι’ αυτό εισηγήθηκε την τροποποίηση του κειμένου της πρότασης νόμου, ώστε η διαδικασία υποβολής έκθεσης πληροφοριών για την έκδοση άδειας λειτουργίας επισκέψιμου αγροκτήματος να τεθεί ως προϋπόθεση, όπως προβλέπεται και στις διατάξεις του πιο πάνω νόμου. Επίσης, εισηγήθηκε την επέκταση του χρόνου εξέτασης της αίτησης για έκδοση άδειας λειτουργίας επισκέψιμου αγροκτήματος σύμφωνα με την εν λόγω ακολουθητέα διαδικασία.

Πέραν των πιο πάνω, ο ίδιος εκπρόσωπος εισηγήθηκε μεταξύ άλλων τη συμπερίληψη στις περιπτώσεις ανάκλησης της άδειας λειτουργίας επισκέψιμου αγροκτήματος και της περίπτωσης παράβασης των όρων της έκθεσης ειδικής οικολογικής αξιολόγησης ή/και ουσιωδών όρων της αιτιολογημένης διαπίστωσης ή/και της γνωμοδότησης ή/και της έγκρισης της περιβαλλοντικής αρχής.

Οι εκπρόσωποι της Terra Cypria και του Πτηνολογικού Συνδέσμου Κύπρου, τόσο γραπτώς όσο και προφορικώς ενώπιον της επιτροπής, επισήμαναν την ανάγκη ετοιμασίας χωροθετικής πολιτικής σε παγκύπρια βάση στην οποία να καθορίζονται οι χώροι ανάπτυξης επισκέψιμων αγροκτημάτων μέσα από την εκπόνηση ειδικής οικολογικής αξιολόγησης και στρατηγικής εκτίμησης των επιπτώσεων στο περιβάλλον, ώστε να διασφαλιστεί η ορθή εφαρμογή της εθνικής και ενωσιακής νομοθεσίας αναφορικά με την προστασία του περιβάλλοντος. Επιπρόσθετα, εισηγήθηκαν την ετοιμασία κανονισμών οι οποίοι να προβλέπουν τη διαδικασία και τους όρους αδειοδότησης επισκέψιμων αγροκτημάτων και την ταυτόχρονη προώθηση της συζήτησής τους με την υπό αναφορά πρόταση νόμου. Πέραν των πιο πάνω, εισηγήθηκαν διάφορες επιμέρους βελτιώσεις και τροποποιήσεις του κειμένου της πρότασης νόμου.

 Ο εκπρόσωπος της αγροτικής οργάνωσης ΕΚΑ επισήμανε ότι πρέπει να επιτρέπεται στους γεωργούς να ιδρύουν και να λειτουργούν επισκέψιμα αγροκτήματα στις περιοχές που παράγουν τα προϊόντα τους, χωρίς να τίθενται οποιοιδήποτε περιορισμοί από το Τμήμα Πολεοδομίας και Οικήσεως. Επίσης, εισηγήθηκε όπως προστεθεί πρόνοια στην πρόταση νόμου που να ρυθμίζει τη μέγιστη έκταση των επισκέψιμων αγροκτημάτων.

Ο εκπρόσωπος του ΕΤΕΚ τόνισε τη σημασία του καθορισμού ειδικών πολεοδομικών ζωνών ανάπτυξης επισκέψιμων αγροκτημάτων, ώστε να αποφευχθεί η ανέγερση μεγάλης κλίμακας αναπτύξεων που δεν θα συνάδουν με τον αρχικό σκοπό του νόμου, ο οποίος είναι η αγροτική ανάπτυξη και η ενίσχυση του αγροτουρισμού. Παράλληλα, εισηγήθηκε τη συμπερίληψη πρόνοιας με την οποία να καθορίζεται το μέγιστο εμβαδόν χρήσης και το μέγιστο ποσοστό κύκλου εργασιών του τουριστικού αγροκτήματος, ώστε να διασφαλίζεται η κύρια χρήση του εν λόγω αγροκτήματος. Επιπροσθέτως, επισήμανε την ανάγκη έκδοσης κανονισμών για την καλύτερη εφαρμογή του προτεινόμενου νόμου, οι οποίοι θα εισάγουν συγκεκριμένες προδιαγραφές για την ανάπτυξη επισκέψιμων αγροκτημάτων, με κυριότερη αυτήν του περιορισμού της υπέρμετρης ανάπτυξης των υπηρεσιών εστίασης και αναψυχής.

Η επιτροπή, λαμβάνοντας υπόψη όλα όσα τέθηκαν ενώπιόν της, αποφάσισε μεταξύ άλλων να επιφέρει στο κείμενο της πρότασης νόμου τις ακόλουθες τροποποιήσεις:

1. Τροποποίηση του ορισμού του όρου «αρμόδια αρχή», ώστε να καθορίζεται ως αρμόδια αρχή ο Γενικός Διευθυντής του Υφυπουργείου Τουρισμού.
2. Προσθήκη των ορισμών των όρων «οικοτεχνική δραστηριότητα», «μικρές ποσότητες» και «συμπληρωματικές χρήσεις ή/και δραστηριότητες».
3. Προσθήκη πρόνοιας, ώστε να διασφαλίζεται ότι δικαίωμα υποβολής αίτησης για τη λειτουργία επισκέψιμου αγροκτήματος έχουν οι εγγεγραμμένοι ιδιοκτήτες ή οι νόμιμοι κάτοχοι της γης την οποία αφορά η αίτηση.
4. Διαγραφή της πρόνοιας η οποία προβλέπει ότι η μη ύπαρξη ικανοποιητικής προσπέλασης δεν αποτελεί νόμιμο λόγο απόρριψης της αίτησης για την ανάπτυξη και λειτουργία επισκέψιμου αγροκτήματος.
5. Διαγραφή της πρόνοιας με την οποία προβλέπεται κατηγοριοποίηση των επισκέψιμων αγροκτημάτων ανάλογα με τη δραστηριότητα που αναπτύσσεται σε αυτά.
6. Προσθήκη πρόνοιας με την οποία παρέχεται η εξουσία στο Υπουργικό Συμβούλιο να εκδίδει διατάγματα για τον καθορισμό των εντύπων της αίτησης, της άδειας λειτουργίας και του ύψους των τελών έκδοσης και ανανέωσης της άδειας λειτουργίας επισκέψιμων αγροκτημάτων.
7. Τροποποίηση της πρόνοιας αναφορικά με την καταβολή του τέλους έκδοσης της άδειας λειτουργίας επισκέψιμου αγροκτήματος, ώστε αυτό να καταβάλλεται κατά την έκδοση της άδειας λειτουργίας και όχι κατά την υποβολή της σχετικής αίτησης.
8. Προσθήκη στις συμπληρωματικές χρήσεις ή/και δραστηριότητες που δύναται να συνοδεύουν τις κύριες χρήσεις ενός επισκέψιμου αγροκτήματος της λειτουργίας οινοποιείου, πώλησης παραδοσιακών κυπριακών προϊόντων και ανάδειξης της φυσικής κληρονομιάς ή/και του φυσικού περιβάλλοντος.
9. Τροποποίηση της πρόνοιας αναφορικά με την εξουσία της αρμόδιας αρχής να διενεργεί ελέγχους στις εγκαταστάσεις επισκέψιμου αγροκτήματος, ώστε η εξουσία αυτή να παραχωρηθεί και σε άλλα αρμόδια υπουργεία ή υφυπουργεία.
10. Εισαγωγή πρόνοιας σύμφωνα με την οποία κατά τη διενέργεια προγραμματισμένου ή απροειδοποίητου ελέγχου από την αρμόδια αρχή σε επισκέψιμο αγρόκτημα η είσοδος στην κατοικία χωρίς τη συγκατάθεση του ιδιοκτήτη να επιτρέπεται μόνο κατόπιν έκδοσης δικαστικού εντάλματος.
11. Τροποποίηση της πρόνοιας που προβλέπει για το μητρώο επισκέψιμων αγροκτημάτων που καταρτίζει και τηρεί η αρμόδια αρχή, ώστε σε αυτό να καταχωρίζεται, πέραν των όσων προνοούνται, και το όνομα του επισκέψιμου αγροκτήματος.
12. Παροχή δυνατότητας άσκησης ιεραρχικής προσφυγής ενώπιον του Υφυπουργού Τουρισμού και σε περίπτωση ανάκλησης της άδειας λειτουργίας επισκέψιμου αγροκτήματος από την αρμόδια αρχή.
13. Προσθήκη μεταβατικής περιόδου τριών ετών για σκοπούς συμμόρφωσης των υφιστάμενων υποστατικών τα οποία λειτουργούν ως επισκέψιμα αγροκτήματα με τις πρόνοιες του προτεινόμενου νόμου.
14. Διαγραφή από τον τίτλο της πρότασης νόμου της λέξης «Ίδρυσης», ώστε να αναφέρεται ως «Ο περί της Λειτουργίας Επισκέψιμων Αγροκτημάτων Νόμος του 2023».

 Υπό το φως των πιο πάνω, η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού, αφού επέφερε στο κείμενο της πρότασης νόμου όλες τις πιο πάνω τροποποιήσεις και τις απαραίτητες νομοτεχνικές βελτιώσεις, κατέληξε στις ακόλουθες θέσεις:

1. Ο πρόεδρος και το μέλος της επιτροπής βουλευτές της κοινοβουλευτικής ομάδας του Δημοκρατικού Συναγερμού και το μέλος της βουλευτής της ΕΔΕΚ Σοσιαλιστικό Κόμμα τάχθηκαν υπέρ της ψήφισης της πρότασης νόμου σε νόμο ως αυτή τροποποιήθηκε σύμφωνα με τα πιο πάνω.
2. Τα μέλη της επιτροπής βουλευτές της κοινοβουλευτικής ομάδας ΑΚΕΛ-Αριστερά-Νέες Δυνάμεις και το μέλος της βουλευτής της Δημοκρατικής Παράταξης-Συνεργασία Δημοκρατικών Δυνάμεων επιφυλάχθηκαν να τοποθετηθούν επί των προνοιών της πρότασης νόμου κατά τη συζήτησή της ενώπιον της ολομέλειας του σώματος.

 Η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού υποβάλλει την παρούσα έκθεσή της για σκοπούς λήψης τελικής απόφασης επί της πρότασης νόμου στο στάδιο της συζήτησής της στην ολομέλεια του σώματος.

2 Ιουνίου 2023

Αρ. Φακ.: 23.02.063.197-2022

ΜΙ/ΧΑ/ΘΗ/ΕΧ